(पत्रिका ब्यूरो,मुंबई): अब तक पूरे हिंदुस्तान में भ्रमण कर करीब 22 राज्यों में धर्म के विकास को लेकर विभिन्न कार्यक्रम आयोजित कर चुके श्वेताम्बर मूर्तिपूजक आचार्य विश्वरत्न सागर धर्म प्रचार में जुटे हैं। उनकी आगे राजस्थान के छोटे-छोटे गांवों में जाकर धर्म के नाम पर लोगों के बीच अलख जगाने की योजना है। राजस्थान पत्रिका से विशेष बातचीत में उन्होंने कहा कि जैन धर्म में लोग खुद को न्यौछावर करके सभी को जीने का मौका दे रहे हैं। आज लग रहा है सारी दुनिया ही विनाश के कगार पर खड़ी है। आज मानव ने अणु बम, परमाणु बम जैसे हर तरह के विनाशकारी उपकरण ईजाद कर लिए हैं। अनेक देशों ने पृथ्वी को नष्ट करने की प्रक्रिया शुरू कर दी है, जबकि जैन धर्म के अनुयायियों का मानना है कि इन सब विनाशकारी उपकरणों को बंद कर दिया जाए। या तो महावीर की मानो या फिर महाविनाश के लिए तैयार रहो। महावीर ने कहा था, करुणा करो, अहिंसा का पालन करो, जीओ और जीने दो। अगर इस अवधारणा को हमने सार्थक नहीं किया तो हमें महाविनाश के लिए हमेशा तैयार रहना चाहिए।